Papersnake/gushiwen huggingface dataset:
奉寄旌德尉刘申之
敖陶孙（宋代）

诸刘兄弟贤，一一无可选。
竹林锐头郎，风味吾小阮。
平生天机深，善闭得内楗。
迩来卿何曹，不辨折腰本。
稍传诗语东，朝日照兰畹。
伊余战纷华，心旆凡几偃。
划逢君家语，隽永初一脔。
识遗饱新得，友胜悟夙捐。
缅怀歌商凋，萧瑟松磵远。
阴阴芜菁花，碧蝶相与晚。
是中着高士，物意自偃蹇。
向来白衣宰，云壑论补衮。
优游济艰难，如以禹代鲧。
刘郎秀眉宇，秋隼立高巘。
端能谢师匠，万卷自鉏垦。
时须阅世谛，一及城门键。
功名头上簪，日月风中幰。
何时会吴下，春动长洲苑。
陈菊圃参政寄诗千里外托兴于秋燕春花以示玩
马廷鸾（宋代）

桃李盘中天地宽，误渠鼎实为才悭。
苔荒草没浑无耻，犹自青黄烟雨间。
游禁苑幸临渭亭遇雪应制
徐彦伯（唐代）

玉律藏冰候，彤阶飞雪时。日寒消不尽，风定舞还迟。

琼树留宸瞩，璇花入睿词。悬知穆天子，黄竹谩言诗。
寿澹屋老人八十有一
张萱（明代）

清署秋中桂魄圆，罗浮仙乐奏华筵。白头就禄方升日，紫诰承恩大耋年。

百丈峰前天锡老，灵源洞里地行仙。十城共效冈陵祝，遐算绵绵满大千。
清门 其二
刘攽（宋代）

蜀山漠漠水溶溶，高阁经营得我公。万轴铅黄无脱简，千寻清白有遗风。

地留神苑逍遥外，天占仙壶缥缈中。公是蓬莱真学士，故应乘此问鸿蒙。
怀京友
熊卓（明代）

阆苑十年同会好，沧江千里独栖安。
燕台远树春云暗，楚馆繁花昼雨寒。
不分山钟摇梦促，无端海鹤度书难。
伤心桂棹风波隔，日晏空歌澧有兰。
次前韵呈杜丈
周孚（宋代）

老去休嗟见事迟，苏郎有语不当疑。惊看渠学非前日，悔奉公游已后时。

褦襶只今还自笑，膏肓从昔更谁医。时花俚服空争巧，须信人间自有诗。
挽龚宣教世基 其二
廖行之（宋代）

游刃虽馀地，栖鸾试未周。仅伸三釜养，俄隔九泉幽。

风树悲难弭，蒿莪痛曷瘳。平生无恨处，有子袭箕裘。
向元伯寄爇香陶炉有心清闻妙之语
刘子翚（宋代）

鄱江细壤如凝脂，陶成小炉圆净姿。
色含三秋玉沆瀣，韵压六尺金狻猊。
明窗澹澹浮薰起，故人警余良有以。
心清闻妙游无方，万石只在吾家傍。
赠陈懒散
郭祥正（宋代）

懒散翁，何怪奇。形容磊落似元亮，情性孤高如伯夷。

灵台莹彻轩辕镜，妍丑默辨毫与釐。生涯只寄一壶酒，万事掉头予弗知。

或乘烂醉说儒佛，风云座上腾蛟螭。显晦自任不可测，头角变化将有时。

惊人一鸣，冲天一飞。岂能龊龊事小隐，尧舜君臣方有为。

懒散勿懒散，石渠金马须翁来。
刘监仓家煎米粉作饼子余云为甚酥潘邠老家造
苏轼（宋代）

一杯连坐两髯棋，数片深红入座飞。
十分潋滟君休诉，且看桃花好面皮。
?唐人诗云：未有桃花面皮，先作杏子眼孔。
?野饮花间百物无，杖头惟挂一葫芦。
已倾潘子错著水，更觅君家为甚酥。
嘉禾百咏·周都官墓
张尧同（宋代）

不识君名字，应难问子孙。
一丘浮水际，神怪欲谁论。
谢王立之送蜡梅五首
晁补之（宋代）

诗报蜡梅开最先，小奁分寄雪中妍。
水村映竹家家有，天汉桥边绝可怜。
美人纱带
龙从云（元代）

满眼春娇倚绣床，玉钩新绾藕丝长。鸳鸯机上舒晴雪，翡翠帘前蹴晓霜。

拾翠不知罗袜润，踏花犹隔绣鞋香。几回暗忆吹箫侣，背立东风咏凤凰。
寒梅
吕本中（宋代）

一树寒梅曲槛东，含葩未吐蕊头红。霜枝不许游人看，蓦地吹来栗烈风。
枯髅酒色财气颂 其三
释怀深（宋代）

生前财货因贪得，死后形骸被物拘。毕竟一文将不去，被人骂作守钱奴。
题夏都宪墨菊
黄镐（明代）

穷秋百草晦，园篱淡无容。惟馀霜下姿，英英吐新丛。

开樽惬幽赏，慕此漉酒翁。晚节两相高，千古生华风。
次韵许深父 其三
张栻（宋代）

却下斜坡并柳堤，双飞燕子正衔泥。纷纷风雨春将半，渌涨平湖桥柱低。
述旧纪勋寄太原李光颜侍中二首
杨巨源（唐代）

玉塞含凄见雁行，北垣新诏拜龙骧。弟兄间世真飞将，

貔虎归时似故乡。鼓角因风飘朔气，旌旗映水发秋光。

河源收地心犹壮，笑向天西万里霜。

倚天长剑截云孤，报国纵横见丈夫。五载登坛真宰相，

六重分阃正司徒。曾闻转战平坚寇，共说题诗压腐儒。

料敌知机在方寸，不劳心力讲阴符。
休日城上三首
杨万里（宋代）

望中远树各依行，春後新晴未断霜。
池面得风呈绉碧，梅须经雨褪危黄。
曹山寺
孙觌（宋代）

石栈梯空一线横，路穷台殿两峥嵘。日光澹澹鸟飞没，云气茫茫龙随行。

道人西归馀只履，结茅宴坐千岩底。草根沥沥暗泉鸣，树外腾腾青瘴起。

翠竹掩冉苍云屯，老藤蔽亏白昼昏。天低尺五雷雨上，身强丈六祖佛尊。

我老栖栖厌行旅，逢人欲问前三语。不见高僧锡杖飞，山下空留千斛乳。
秋宿山馆
杜荀鹤（唐代）

山馆坐待晓，夜长吟役神。斜风吹败叶，寒烛照愁人。

蕴蓄天然性，浇讹世恶真。男儿出门志，不独为谋身。
凤凰台上忆吹箫 狮子山置酒
曾廉（清代）

钟阜山前，石头城上，振衣一望神州。想煮酒、英雄余论，不数符谋。

毕竟江东定霸，又俄顷、王气全收。今昔事、付与大江，天际长流。

惊心一邱狐貉，谁真个鸳班，将相王侯。只伐荻、寄奴往矣，烟锁荒洲。

渺渺佳人天末，空惆怅、相见无由。凭栏处，山影隔断层楼。
赋得月照冰池
玄烨（清代）

半璧映河隈，光莹鉴溯洄。源清同皎洁，溜静自徘徊。

远照移松岭，寒辉展镜台。羊肠分岔路，飘渺碧云堆。
送姚姬传郎中假归桐城 其二
翁方刚（清代）

几宵东观翻书手，忽拨残更岳顶云。示我天门詄荡语，如披玉策赤青文。

飞扬逸气鞭鸾凤，窈渺清斋写典坟。江畔皖公山纵好，有何岩壑可留君。
病退
陆游（宋代）

病退身仍健，春回日渐长。
神诃金鼎药，龙出玉函方。
美睡三竿日，安禅半篆香。
残年已如许，幸复起膏肓。
寄故人刘方斋
文天祥（宋代）

溪头浊潦拥鱼虾，笑杀渔翁下钓差。
棹取扁舟湖海去，悠悠心事寄芦花。
送李道士归
文同（宋代）

先生状貌古，瘦健若老鹤。
秋风唳清霄，寒响满寥廓。
一腹冰雪词，勿为俗人作。
便可住鹅池，乾死守岩壑。
和答同年朱君佐邦伯二首 其二
顾璘（明代）

驰驱空病骨，偃仰负清朝。独采山中药，期寻海上桥。

怀贤归水镜，忧国望星杓。千里闻金奏，泠泠胜九韶。
和舒信道中丞
韦骧（宋代）

腊月才飞玉律灰，物情已若在春台。高怀果动山中兴，秀句歘春尘外来。

兵酿可应随日熟，官梅能不为时开。何当举白西河上，茗艼须容倒载回。
布袋赞 其一
释绍昙（宋代）

臭布囊，有甚底。才倚靠，便瞌睡。不知何日下生，屈数尚馀一指。

浣盆浣盆，我识得你。
谒江华曾百里
刘过（宋代）

鬓发已皤非故吾，依然破帽老骑驴。
江边游了断肠句，汉殿逐骑流涕书。
父祖松楸三世冢，弟兄桑梓百年居。
狐丘未死归心切，未有相如驷马车。
金陵杂兴二百首
苏泂（宋代）

春韭夏菘谁复种，绿葵红蓼尚堪羹。
山存虎踞龙盘势，谷隐猿惊鹤怨名。
宋宣献公挽词三首 其二
欧阳修（宋代）

识度推明哲，风猷蔼缙绅。何言止中寿，遂不秉洪钧。

翰墨时争宝，词章晚愈新。哭哀文伯母，悲感路傍人。
登广武冈汉高数项羽处
顾大武（明代）

三尺寒流数仞冈，两雄曾此话兴亡。
汉家事业由天幸，十罪空劳数项王。
赵仲瑜小景二首
陈某（宋代）

远水望不极，断云低复连。
青山秋树屋，野渡夕阳船。
幽思沧洲上，归心白雁前。
异乡非隐地，聊欲寄林泉。
贺时相生辰
李之仪（宋代）

锡羡来经世，储休表降神。云间瞻鸑鷟，天上识麒麟。

蕴藉三冬学，形容万古春。班庭倾玉笋，镇庙契金人。

帝载熙明格，朝签绝拟伦。渊源参密幄，同德在斯民。

有作皆前用，无言不绪陈。光华荣斝寿，蕃锡会昌辰。

宠接张侯异，年颁卫武均。江干空引睇，无路袭馀尘。
次韵张守游赵园
陈造（宋代）

躬挽慈舆访小园，径奭和气满壶天。
微风会意祛轻暑，红药多情驻晚妍。
欬唾生春见能事，平反供笑掩前贤。
奉亲得句无穷乐，不学狂生卧酒船。
寄梅竹卿表妹
袁绶（清代）

涉世如虚舟，飘飘随长风。朅来聚闽海，境遇将毋同。

同为出岫云，同作随阳鸟。既忝葭莩亲，复结苔岑好。

昔人重交谊，高义仰雷陈。生世恨不栉，苦乐恒由人。

多君薄时趋，慷慨制侵辱。岂徒愧须眉，兼可振薄俗。

凶顽苟能化，田氏荣紫荆。但愁下愚质，久渐故志萌。

治家不贵宽，恩多生妄想。所以先圣言，小人最难养。

孤琴海上弹，谬蒙知音赏。何日结比邻，晨夕数来往。

朱弦静愔愔，落叶鸣摵摵。霜警夜乌啼，鱼跳池水活。

此时一尊酒，斟酌谁与同。举头望天末，烟霭相溟濛。

美人期不来，寒月何皑皑。下阶倚修竹，顾影空徘徊。

夜深还入阁，镫烬和烟落。月亦如慰情，流光照罗幕。
乐园假寐
李新（宋代）

鹊声去复回，虫丝长复短。江村石枕冷，一睫春梦断。

明朝骑马且重来，日迟更为杨花煖。
念奴娇
郭世模（宋代）

光风转蕙，泛崇兰、漠漠满城飞絮。金谷楼危山共远，几点亭亭絮树。枝上残花，胭脂满地，乱落如红雨。青春将暮，玉箫声在何处。

无端天与娉婷，帘钩鹦鹉，梦断闻残语。玉骨瘦来无一把，手挹罗衣看取。江北江南，灵均去后，谁采蘋花与。香销云散，断魂分付潮去。
飞来寺 其一
钟万春（明代）

幻迹吾生总自嗟，兴来今日泛轻槎。风烟昼断鱼龙石，萝薜秋含帝子家。

峡急江中悬白练，僧归云圃问胡麻。凭轩欲矫扶摇翮，取醉仙榴五色花。
次韵知宗游二公亭
王十朋（宋代）

前日同登二山亭，清源入望清更清。宗英载酒挟两客，破暑共作城东行。

东湖未到闻人说，香有荷华如郑隰。社中未为三笑游，亭上姑寻二公迹。

衔杯适意论交情，江山照眼增双明。聊效韩公文字饮，奚用鼎沸笙篁声。
十一月十三日与几先自竹西来访庆老不见独与
苏轼（宋代）

卷卷长廊走黄叶，席帘垂地香烟歇。
主人待来终不来，火红销尽灰如雪。
咏史诗。孟津
胡曾（唐代）

秋风飒飒孟津头，立马沙边看水流。

见说武王东渡日，戎衣曾此叱阳侯。
金丹诗诀 其九十一
陈楠（宋代）

复姤修持水火宗，兔鸡沐浴内丹红。周天六六寒炉后，十月胎圆显圣功。
登上竺兴福寺新阁五首
方回（元代）

乳窦峰前路不穷，穿林逾岭浙江通。
紫阳山雨钓台月，消得潮头几信风。
随扈东巡盛京
于振（清代）

雉堞峥嵘杳霭间，睿谋握胜控雄关。南临渤海兼辽海，东接松山与杏山。

应运功成遗垒在，太平日久戍楼闲。即今鸡犬桑麻地，飨蜡吹豳自往还。
岳阳楼望洞庭
张经（宋代）

每因蜀水涨，横遏楚江流。
气象吞云梦，波澜彻夏秋。
风云几开阖，日月自沉浮。
欲济谁舟楫，乾坤独倚楼。
遣悲怀三首·其三
元稹（唐代）

闲坐悲君亦自悲，百年都是几多时。
邓攸无子寻知命，潘岳悼亡犹费词。
同穴窅冥何所望，他生缘会更难期。
惟将终夜长开眼，报答平生未展眉。
山居七咏 其七 湛然亭
方岳（宋代）

一念惟馀睡作魔，鸥閒不与世同波。迩来定力空诸妄，如以摩尼照浊河。
送项使君季约二首
刘克庄（宋代）

世有凝香乐，君侯总未知。
清斋灯火夕，闭合荔支时。
郡小留难住，民愚去始思。
两年案头笔，一字不容私。
立春日即事
吴惟信（宋代）

检残玉历又春来，造化无私命转乖。照水莫嫌穷面目，看山长有好情怀。

生期惠远眠云过，死问林逋借地埋。诗到夜寒吟更苦，一枝梅雪映书斋。
书第二考
刘克庄（宋代）

遥领丛祠又一年，何功月请水衡钱。
江南塞北虽无分，林下山间尚有缘。
胡元迈集句作宫词二百求题跋为书两章
孙应时（宋代）

不议飞燕在昭阳，但吒流莺满建章。
狗监若逢杨得意，何妨持此奉君王。
岁暮杂感
陆游（宋代）

衰发如枯菅，残齿如败屐。
取米鬻薄糜，便足度晨夕。
欲知死远近，不必讯龟筴。
四序忽已过，如数堠双只。
发装陌上亭，具食水边驿。
会当一日归，岂有终作客！
衰晚
文同（宋代）

衰晚得洋川，劳生只自怜。
文移供尽日，心力付流年。
咄咄空书字，便便声昼眠。
其如昏嫁在，了即赋归田。
郭氏山林十六詠高碧巖
陆游（宋代）

我诵明逸诗，豹林不可到。
斯山幸不远，何日欹纱帽。
九月八日晓起绝粮舟中读书
赵鼎臣（宋代）

饥肠彻夜鸣，梦乱不能好。口腹故累余，勉起不待晓。

贫家无宿粮，庖厨净如扫。力耕可得食，此计真不早。

居然怀抱恶，坐使百忧绕。聊复读我书，百家观浩渺。

古人骨已朽，漫烂列华藻。其言忽起予，一览意自了。

飒然惊短鬓，怒立何草草。壮心激衰懦，豪气变枯槁。

捧腹故便便，不食今自饱。方知道义力，非但文章巧。

吾命岂真穷，吾书可长保。从今复何事，读诵以终老。

不须哀王孙，为谢淮阴妪。
秋宵吟
蒋敦复（清代）

夜漫漫，月皎皎。小阁湘帘深悄。银河影、乍转向疏桐，乱雅惊晓。

瘦罗衣，冷翠葆。坠叶纷飞林表。秋声起、感一片清商，暗蛩衰草。

莫是欧阳，恨作赋、年华渐老。低围银烛，懒展瑶编，绣幕篆烟绕。

玉漏三更早。画角沈沈，天际雁杳。者吟怀、写入琴丝，阶下红鹤又睡了。
挽徐夫人
刘宰（宋代）

奕世居公辅，齐眉肃妇仪。
鱼轩中岁乐，鸾镜暮年悲。
象笏子方贵，韦编孙有师。
县知开花诰，不负蓼莪诗。
端友和临要阁诗再次韵五首 其四
陈渊（宋代）

宿霭初收一卷帘，万山腾沓拥飞檐。静看野色连苍竹，便觉闲中气味添。
有感二首
许月卿六（宋代）

日忽出天将有雪，雨将降地忽无风。
阴阳二气循环耳，静入儒生一笑中。
被花恼（自度腔）
杨缵（宋代）

疏疏宿雨酿寒轻，帘幕静垂清晓。宝鸭微温瑞烟少。檐声不动，春禽对语，梦怯频惊觉。欹珀枕，倚银床，半窗花影明东照。

惆怅夜来风，生怕娇香混瑶草。披衣便起，小径回廊，处处多行到。正千红万紫竞芳妍，又还似、年时被花恼。蓦忽地，省得而今双鬓老。
送张卿致仕
王安石（宋代）

子房筹策汉时功，身退超然慕赤松。
余烈尚能开後世，高材今复继前踪。
执鞭始负平生愿，操几何知此地逢。
窃食一官惭未艾，绪言方赖赐从容。
赴郑郎中宴集
范纯仁（宋代）

卧锦仙郎久卜居，满床书史日康娱。邀朋欲走趋斋阁，不厌尘埃俗客无。
念奴娇 咏陆云士万年冰扇坠
陈维崧（清代）

长安六月，玉河桥柳下，凉冰争卖。铜椀擎来高十丈，只是炎熇难耐。

忽见风前，水晶坠子，人意先潇洒。飕飗满院，似闻何处清籁。

传道太华莲西，尧年古雪，结此玲珑块。磨却千场閒岁月，冷看人间成败。

桂窟蟾精，松根虎珀，凛冽还堪赛。更谁偷嵌，几丛藻荇横黛。
六月初八日过龙洞纳凉树阴下酌泉待月而行
张嵲（宋代）

绝壁不带土，一日千仞青。
何年架危阁，窱窕陵青冥。
仰观众树姿，俯听大壑声。
山空响互答，隐辚心所惊。
人生几何时，冒此绝险行。
虽获须臾快，未偿百年生。
龙洞视正黑，水为琴筑鸣。
层岩积阴厚，六月如寒冰。
泉甘聚壑小，洞深秘神灵。
天设境自绝，地近人乃轻。
独坐荫佳桂，峰高日西倾。
薄暮来者少，长风始清泠。
赏会匪初望，徘徊但含情。
坐见山月上，众景纷纵横。
密林栖鸟定，始复事前征。
华州作柬桑汝公
何景明（明代）

秋城雨色静微尘，过陕山河望转新。天上岳莲开二华，云中关树引三秦。

追游少小还今日，浪迹乾坤任此身。乘兴欲攀仙掌去，未知登览共何人。
送居厚弟堂禀二首
刘克庄（宋代）

怕与亲朋别，那堪送子行。
天威难俟驾，秋暑勿贪程。
若见知名士，为言不慧兄。
孤危托君相，耕钓毕残生。
题意香壁
董嗣杲（宋代）

朱户编帘掩，花颠览镜羞。
酒多无客过，茶尽有僧留。
世虑经心久，花时撚指休。
悦生怜浊骨，愧死混清流。
十一日自湖团归
韩淲（宋代）

冬日雷鸣雨又多，田间流水最奔波。民无稻食甚閒事，迟纳苗时将奈何。
夜泊鸥矶
杨万里（宋代）

峡中尽日没人烟，船泊鸥矶也有村。
已被子规酸骨死，今宵第一莫鸣猿。
采芹亭
方蒙仲（宋代）

老山代出买山钱，更贴前头碧玉环。
报答风光无一句，不知更看几州山。
玉团儿
袁去华（宋代）

吴江渺渺疑天接。独著我、扁舟一叶。步袜凌波，芙蓉仙子，绿盖红颊。

登临正要诗弹压。叹老去、都忘句法。剧饮狂歌，清风明月，相应相答。
和尹谏议史馆山池
王维（唐代）

云馆接天居，霓裳侍玉除。春池百子外，芳树万年馀。

洞有仙人箓，山藏太史书。君恩深汉帝，且莫上空虚。
踏莎行 巫峡云涛
王国器（元代）

雪练横空，箭波崩岫。女娲不补苍冥漏。何年凿破白云根，银河倒泻惊雷吼。

罗带分香，琼纤擎酒。销魂桃叶烟江口。当时楼上倚阑人，如今恰似青山瘦。
偈颂一百三十六首
释惟一（宋代）

谈玄谈妙，将油洗皂。
行棒行喝，剜肉成疮。
诸方多是夸张作说，集云只据见定商量。
年年九日是重阳。
次韵吕肖卿讲学三首
方回（元代）

忽复机锋对，真堪底里倾。
果能成伏老，时许唤殷兄。
可惜兹逢晚，相期不计程。
受恩凡两世，焉敢恝无情。
送西河居士天池山检大藏诸经二十韵
张元凯（明代）

独往超凡虑，幽栖出世情。祗陀移茂苑，舍卫俨吴城。

妙相青狮拥，真文白马迎。峰莲千仞秀，天镜一池平。

小證沙门果，新持净业盟。启函飞孔雀，齐帙转流莺。

夙习鸠罗译，通教龙象呈。腾音潮呗远，零座雨华轻。

夜诵山皆应，晨参仆屡更。白头三藏遍，缁服五禅并。

蒲塞慈云馔，优昙甘露英。月留圆处影，泉入定中声。

居士重逢蕴，徵君再见明。钝根当自断，欲劫此堪惊。

贝叶翻偏好，韦编续未成。有因终有漏，无性即无生。

梵篆非蝌斗，番言是鸟鸣。达磨不立字，究竟亦何名。

议界俱空境，轮回悉妄行。吾将求解脱，送子息心旌。
虎丘
释居简（宋代）

门掩怕山移，棱棱塔填攲。断崖抽晓碧，死草借春滋。

地狭楼蜚巧，云低屋跨危。雨花台上石，不似点头时。
偶见吟
邵雍（宋代）

心迹贵相亲，相亲善恶分。
世间须有物，天下岂无人。
既见薰蕕臭，当思玉石焚。
如何得时态，长似洛阳春。
开元杂题七首。汤泉
陆龟蒙（唐代）

暖殿流汤数十间，玉渠香细浪回环。

上皇初解云衣浴，珠棹时敲瑟瑟山。
游泰宁因登众乐亭望仙阁赋诗得同字韵
彭汝砺（宋代）

久雨生新水，初秋足好风。柳枝低嫩碧，莲萼落轻红。

万室游从乐，何年缔构功。高材终不俗，会与众人同。
和况之
韩维（宋代）

湖上和风艳翠漪，柳枝摇动草芽齐。
珍禽彩翼嬉晴日，游女红裙上大堤。
新试画船浮鹢首，却惭美盎乏驼蹄。
喜君不负持杯约，正是桃花水满溪。
和黄鲁直平原郡斋秋还二首 其一
邢居实（宋代）

木落天高忆旧居，几时归去带经锄。黄花烂漫无人折，柿叶翻红正好书。
宿荆溪上塘庵述怀余向曾游此匆匆十年矣
唐顺之（明代）

园令还多病，东方更少徒。寻山只独往，到寺即吾庐。

酬答惭居士，衣冠谢鄙儒。冥心偶有会，木榻小跏趺。

禅栖吾所好，来往亦随缘。信宿还今夕，支离又十年。

病身宁礼束，懒性已书捐。兴到成开口，逢人更默然。

海上倭方急，云中虏又侵。缨冠本非分，抱膝复何心。

树冷秋前寺，篁齐雨后林。此乡非楚泽，濯足亦成吟。

委形堪落魄，任性绝安排。得失浮生梦，闲忙造物差。

平湖疏野树，微雨寂山斋。欲证空王偈，犹嫌落几阶。

家园只百里，几月不知归。饭合山僧灶，眠分渔父矶。

貌衰非示病，才拙似忘机。虽然断荤酒，不惹独醒讥。

山房夜雨歇，檐溜响空阶。叔夜惟贪睡，荣趎又孰偕。

废梳同祝发，厌肉类持斋。转觉人情隔，岩僧却可侪。
次韵王正之惊蛰有感言归
史浩（宋代）

闻说天家起阿香，揽桃催杏脸无央。夜蟾不解照仙李，朝雨何妨梦楚王。

知买扁舟成折柳，剩哦佳句作甘棠。故园风物虽云好，何必归程遽许忙。
奉题付珠二首
刘克庄（宋代）

象罔得来还失了，寒斋拾去閟藏之。
临行此物犹难忍，不付他人付二儿。
偈颂三十首
释慧晖（宋代）

青山山上，白云云下。
户外水寒，波心船点。
次韵木南稀见赠
周紫芝（宋代）

上章分得鉴湖春，贺老前身恐是君。常病薰莸难共器，岂容鸡鹜可同群。

已无若若累累意，颇坐奇奇怪怪文。稍许白头亲杖履，少年功业付终军。
前调
杨冠卿（宋代）

之不复见也。月夜酹酒江濆，慨然而去，作长短句

曳杖罗浮去，辽鹤正南翔。青鸾为报消息，岩壑久相望。无奈渔溪欸乃，唤起苹洲昨梦，风雨趁归航。万里家何许，天阔水云长。

历五湖，转湘楚，下三江。兴亡千古余恨，收拾付诗囊。重到然犀矶渚，不见骑鲸仙子，客意转凄凉。举酒酹江月，襟袖泪淋浪。
生查子·坠雨已辞云
晏几道（宋代）

坠雨已辞云，流水难归浦。遗恨几时休，心抵秋莲苦。
忍泪不能歌，试托哀弦语。弦语愿相逢，知有相逢否。
谢云松寄惠青藤 其二
蓝仁（明代）

新诗妙药两难酬，令我平生宿疾瘳。弱足便堪扶杖起，閒情先疾出门游。

邑中佳句争传诵，海上仙方费远求。强欲追随成二老，莫将天骥笑氂牛。
望汉月（平调）
柳永（宋代）

明月明月明月。争奈作圆还缺。恰如年少洞房人，暂欢会、依前离别。

小楼凭槛处，正是去年时节。千里清光又依旧，奈夜永、厌厌人绝。
戊辰上元苦雨。承见复弟惠历兼招灯坐赋谢
李全昌（明代）

春宵觅酒政无门，赐历还呼饮柏樽。烂目尽教灯代月，轩眉偏喜岁逢元。

筵开玳瑁流杯换，歌踏毡毹舞袖喧。何幸穷途当圣世，从君行乐共吹埙。
登剑门
张铉（清代）

绝壁何代辟，中分称剑门。岂繄巨灵手，擘断苍云根。

我从湖中来，但见云吐吞。今晨访岧峣，划然苍翠痕。

攀跻甫及半，沧海浮朝暾。俯仰觉愈艰，手更烟萝扪。

群山倏然低，始觉兹峰尊。缒凿历幽险，悠悠谁与论。
送郭明复寺丞守蜀州
范成大（宋代）

士进固未易，退亦良独难。
西州多故人，归路常险艰。
有道独行意，郭舟若神仙。
勿轻银兔符，倾倒金貂蝉。
唐安君昔游，百万蠲逋钱。
我亦常客梦，醉歌采菱船。
父老尚相记，况君有前缘。
想见东西湖，恩波涨春澜。
此地著经济，纱笼相后先。
潭潭相业堂，新题我所刊。
政为来者地，君行岂偶然。
去去进明德，後日五四贤。
挽平山菊涧 其六
陈普（宋代）

诗礼斯文嫡，箪瓢此世人。心惟忧道屈，眼不见家贫。

清瘦生来骨，孤高没后身。几多黄壤客，难朽得如君。
师绎题宫姊夫惠示湖庄佳句辄次韵
曹彦约（宋代）

愿学言诗赐，降心识字雄。
绝尘嗟莫及，雅趣喜相同。
任性天怜老，贪闲鬼笑穷。
可堪香火分，误入武陵中。
送长史李少府入蜀
韩翃（唐代）

行行独出故关迟，南望千山无尽期。见舞巴童应暂笑，

闻歌蜀道又堪悲。孤城晚闭清江上，匹马寒嘶白露时。

别后此心君自见，山中何事不相思。
金铜
周紫芝（宋代）

武皇开疆三万里，滇池初穿柏梁起。更铸仙人承露盘，万岁千秋奉天子。

当时谩说邜金刀，谁知更有当涂高。铜雀台高阿瞒死，八方才人闹如蚁。

玉井绮栏心未厌，犹取金仙着前殿。金仙辞汉忆汉主，登车殷勤垂玉箸。

独捧金盘出故宫，回头忍看咸阳树。魏宫群臣眼亲见，朝着魏冠暮归晋。

可怜长安肉食儿，不如顽铜犹有知。
咏槐
李复（宋代）

古槐疏惨倚颓墙，病叶先秋已半黄。
封植不知何岁月，凋零今困几风霜。
老根傍出人供爨，蠹腹多穿马系韁。
叹惜他年承爱赏，清阴曾借暑天凉。
戏马台诗 其十四
陈衡（明代）

登临未上古台荒，戏马风闻楚霸王。力大拔山能盖世，龃龉败战耻还乡。

乌骓不逝乌江冷，紫剑横拖紫电光。可惜虞姬无复别，夜来明月为谁苍。
水龙吟（丙子立春怀内）
刘镇（宋代）

三山腊雪才消，夜来谁转回寅斗。试灯帘幕，送寒幡胜，暗香携手。少日欢娱，旧游零落，异乡歌酒。到而今，生怕春来太早，空赢得、两眉皱。

春到兰湖少住，肯殷勤、访梅寻柳。相思人远，带围宽减，粉痕消瘦。双燕无凭，尺书难表，甚时回首。想画栏，倚遍东风，闲负却、桃花咒。
偈颂三十六首
释如珙（宋代）

鼓声咬破七条，只著偏衫去也。
老鼠满地走，拖取猫儿来。
题白莲院东轩
蔡襄（宋代）

昔年文酒自为情，身外鸿毛万事轻。
暑醉每怜风引梦，夜归多见月随行。
重寻兰若余芳在，却怪桑门老态生。
点数朋游今有几，拂尘看字泪先横。
菩萨蛮
汤传楹（明代）

垂杨解带围青阁，暖风微拂金铃索。燕子不知愁，衔花上小楼。

璧车牵梦去，江草萦心住。酒困未全苏，春光一半无。
初夏湖山 其二
张埴（宋代）

今朝二供亦相宜，眼底忘忧粲是诗。有恨春风不相待，山林著在日长时。
偈颂一百二十三首
释祖钦（宋代）

事有万殊，法无异说。
寒但言寒，热但言热。
贺后村得第七麒
林希逸（宋代）

恰喜长房儿纳妇，兰阶又报送麒麟。一夔四海名千载，三凤诸麒见七人。

新缀锦绷饶献笑，剩留宝砚要分珍。太翁从此应投镊，却许貂金映鬓银。
题竹
胡奎（元代）

黄陵女儿佩明珰，骑得云间白凤凰。回首苍梧渺何处，凉阴堕地月如霜。
送翰林应奉寿同海涯挈家觐省十首 其十
宋褧（元代）

一日不见如三秋，乃今送君作远游。我侬犹索长安米，你侬指日到蕲州。
泽口
李骥元（清代）

楚天迟雪霜，千里青不断。舟将嘉树迎，目随远山转。

篙师午系缆，游子夜登岸。岸连天上月，沙聚云中雁。

人来雁行飞，河动月光乱。蒋蒲碧丛丛，镫火红烂烂。

楚女不冶容，门中自炊爨。烹鱼复煮酒，殷勤供客案。

太史若观风，兹风自江汉。
观西淙千丈瀑布
胡仲弓（宋代）

泉声一派迫人寒，疑有痴龙在此间。
听了西淙三日雨，不知天上有庐山。
奉使契丹二十八首其二十八筠州圣祖殿诗
苏辙（宋代）

九峰之杉，逍遥之柟。
易直且修，弗斫而堪。
新堂有严，四星在南。
朝堥之仪，万民所祗。
和朱伯英以诗庆将代
韦骧（宋代）

非材安敢叹淹留，吏外尤忻共雅游。欲代虽知归去乐，相看还动解携愁。

襟期岂逐炎凉变，谈笑应随簿领休。来岁黄花何处好，怀思把盏对霜秋。
浣溪沙
赵长卿（宋代）

金兽喷香瑞霭氛。夜凉如水酒醺醺。照人娇眼媚生春。

我自愁多魂已断，不禁楚雨带巫云。人情又是一番新。
元宵应制 其一
傅圭（明代）

火树参差映碧空，满城和气自融融。分明炎海冰天外，都在春台玉烛中。
六言吾首赠李相士景春
刘克庄（宋代）

谤东家丘如狗，誉太史儋犹龙。
卿可自用卿法，吾未始出吾宗。
满庭芳（张敏叔、程致道和示，复用韵寄酬）
叶梦得（宋代）

枫落吴江，扁舟摇荡，暮山斜照催晴。此心长在，秋水共澄明。底事经年易判，惊遗恨、悄悄难平。临风处，佳人万里，霜笛与谁横。

长城。谁敢犯，知君五字，元有诗声。笑茅舍何时，归计真成。绿鬓朱颜老尽，柴车在、行即终行。聊相待，狂歌醉舞，虽老未忘情。
次韵新化道中
释德洪（宋代）

形骸寄簪绅，趣味在林麓。楚国富山水，下车已心足。

昨闻入层翠，超放等奔鹿。情高如谢安，举手弄落瀑。

恰如红妆女，弓弯双屈曲。登高发清啸，馀响动林木。

名山冠东南，佳处数天目。以比衡霍胜，家鸡例野鹜。

归来渡湘江，水作鸭头绿。应怀绛翠山，归期何日卜。
兵部尚书赠司空侍中晏元献公輓词三首
胡宿（宋代）

俊老三阶后，高华四纪中。
朝廷用文治，廊庙得才雄。
鸡树前阴改，鱣庭旧跡空。
生存华屋处，零落恨无穷。
一落索
方千里（宋代）

月影娟娟明秀。帘波吹皱。徘徊空度可怜宵，谩问道、因谁瘦。

不空芳音长久。鳞鸿空有。渭城西路恨依然，尚梦想、青青柳。
口占
释绍嵩（宋代）

江上有微径，渔人四五家。
野船明细火，宿雁起圆沙。
峡口闻猿夜，秋星见客槎。
徘徊幽兴尽，更觉在天涯。
禁中春松
常沂（唐代）

映殿松偏好，森森列禁中。攒柯沾圣泽，疏盖引皇风。

晚色连秦沾，春香满汉宫。操将金石固，材与直臣同。

翠影宜青琐，苍枝秀碧空。还知沐天眷，千载更葱茏。
吊叶监城敬常次许且瞻韵
张仲深（元代）

人情尽属庄周梦，世道翻悲墨子丝。一日青山瘗寒玉，令人瞻望起遐思。
题画马
王景（五代）

天上房星烛地寒，故教骏骨落人间。如今纸上空形影，曾在秋风十二闲。
归途庖人先去远甚饥甚戏书二绝句 其二
虞俦（宋代）

旌旗小队引朝官，白叟黄童也聚观。我似仙人正骑虎，饥肠过午未朝餐。
偈颂一百二十三首 其九
释祖钦（宋代）

吹毛剑，啮镞机，肘后符，顶门眼。潭州城里起五千间寨屋，道林寺里借一百名夫。

你辈后生晚进，茄子瓠子，吃现成饭，知什么碗。
走马引
文同（宋代）

群蹄踏空山，半夜若风雨。平明即其地，已复天上去。

惟予迫大义，盍免以名捕。蟠蜗入寒壳，此岂谓安处。

脱身入浩渺，固有神物护。礼谓不戴天，天知天亦许。
紫盖寺同大中玄穆
区怀瑞（明代）

蹑云元不易，况与岫僧期。绀引春光早，青归腊意迟。

峰莲千万叶，筇竹两三枝。暂远微官累，飞书洞里知。
春情四首
高翥（宋代）

深院沈沈照落晖，宝香熏彻旧时衣。
一春行乐谁为伴，羞见花前蛱蝶飞。
再呈通判承议 其二
彭汝砺（宋代）

南头如送北头迎，祇有溪山不世情。少日激昂投耒耜，老年辛苦畏簪缨。

长松根脚龙蛇蛰，老鹤精神玉雪清。会得无生浑自足，还容款曲问长生。
西江月·真火本来无候
王惟一（元代）

真火本来无候，休拘日月时年。试思混沌未分前。招甚时年证验。跳出五行外面，丝毫不染尘缘。方知这个妙中玄。一粒宝珠出现。
仁宗皇帝揭辞三首 其一
韩琦（宋代）

道久民胥化，几先虑极深。勤邦循禹度，传圣得尧心。

生德齐天地，仁声振古今。三山神药在，沧海信空沉。
酬杜使君见寄
贯休（唐代）

轧轧复轧轧，更深门未关。心疼无所得，诗债若为还。

露洒一鹤睡，钟馀万象闲。惭将此时意，明日寄东山。
高南仲自云间归退轩盖明府以四诗送之末章专
孙应时（宋代）

丽泽存相益，和羹忌敬同。
别怀长耿耿，见日苦匆匆。
经派惩燕说，词源味国风。
平生子陈了，一瓣记南丰。
诸禅人下火 其二
释怀深（宋代）

浮生岸树井藤，毕竟终归败坏。这僧撩起便行，也是平生庆快。

著上没底芒鞋，抛下这个皮袋。茶毗坛上火犹在，延寿堂中人又终。

方言□身浑□□，□□□同一梦中。
如梦令
佚名（宋代）

落日霞消一缕。素月棱棱微吐。何处夜归人，呕嗄几声柔橹。归去。归去。家在烟波深处。
咏蝉
李复（宋代）

委蜕疏竹根，舒翼高梧枝。
攀缘择阴翳，意求物弗知。
清晓喜零露，晴昼弄凉腮。
长吟不能休，自喜方得时。
无那
晁说之（宋代）

无那客愁翻作乐，寻常闭目暂时开。
沉沉月向波心出，渺渺人从天际来。
莫道一山无积雪，谁家千树落寒梅。
洛阳故旧吾怜汝，愁绝终朝泥酒杯。
杜工部诗有送弟观归蓝田迎新妇二首偶与县尉
陈著（宋代）

墨龟初卜食，青鸟好音回。
冰玉皆前契，风波任外来。
重因蓝袖舞，轻放赤城开。
此事关宗事，终须饮醮杯。
郊祀乐章·送神宫架奏圜钟宫诚安之曲一成
崔敦诗（宋代）

奕奕宗祀，煌煌礼文。
高灵不堕，精意升闻。
熙事既毕，忽青青云。
敢拜明况，永清世氛。
浣溪沙 广陵席上赋别三首
张翥（元代）

偶约尊前已目成。琵琶私语更分明。如今翻作断肠声。彩扇旧歌怜楚楚，青楼薄幸怨卿卿。海枯石烂古今情。
偈颂三十首
释印肃（宋代）

失却本来面目，个个日南长至。
先祖时节苦临，处处笙歌乐醉。
也参禅，亦详义，
也贫穷，亦富贵。
蒙头塞耳有谁知，大地茫茫没巴鼻。
智悲同运，野店横溪。
头头物物，实理希奇。
悟本谁悟，迷是谁迷。
家家观世音，户户礼牟尼。
亨老总不知，都料斫木底。
不因这三门，如何在这裹。
老师本无节，世间如梦寐。
我今梦中说，说者觉如义。
若有未觉者，好盖令饱睡。
等待睡惺时，自己难回避。
恐彼少盐醋，米面并豆鼓。
我击木童儿，汝定知来意。
每人与一饱，大家要了利。
冬日莫更歇，腊尽相将至。
如人各上山，努力争先势。
时节莫瞒心，早归欢喜地。
坚个弥勒楼，露出真慈氏。
了知生死即涅槃，自性如空包天地。
试问空空空不知，不知知处法不二。
招石希孟朝饭
赵孟坚（宋代）

水临轩槛绝纤埃，砌面茸茸上绿苔。
伺餧金鳞浑可狎，低飞翠羽不生猜。
篆薰欲起筵妆集，清磬才敲梦恰回。
正好西风坐萧爽，官程翻怕驿书催。
黄陵庙
易士达（宋代）

帝辇南游竟不还，二妃望断九疑山。
森森万古祠前竹，犹带当时粉泪斑。
顾子重陈南宾沈懋学吴天泽九日胜果山登高
明秀（明代）

越王台上送长歌，落日秋风感慨多。草莽野烟诸寝殿，寺门黄叶旧山河。

半江舟楫来鸿雁，绝顶樽罍上薜萝。此日相逢总陶谢，风流文采复如何。
和德粹三绝
朱槔（宋代）

未坐他年百尺楼，浮云身上且悠悠。
眼高四海骑鲸客，不见长安亦解愁。
客有言太山者因思青城旧游有作
陆游（宋代）

我登青城山，云雨顾在下，月色缟岩谷，欲睡不忍舍。
明朝下半缟，颇怪哀湍泻，山麓云未归，平地泥没踝，乃知宿处高，所恨到者寡。
有客谈泰山，昔尝宿石室，夜分林采变，阳谷看浴日，九州皆片麈，盛夏犹惨栗。
我闻思一往，安得飞僊术？但愿齐鲁平，东封扈清跸。
次韵黄判官喜雪
魏了翁（宋代）

天马流行泽上坤，玉龙飞洒水边村。
扶持农扈培邦本，排荡阴机立岁无。
遍地诗材供墨客，通宵酒令属侯门。
却怜赤子无衣褐，仰面苍苍汉少恩。
新春即事二首
胡寅（宋代）

竹爆腊寒尽，桃符春事来。
和风已披拂，暖日便徘徊。
曳杖閒挑菜，攀枝齼摘梅。
太牢虽有味，岂必胜登台。
登甘露寺阁
王令（宋代）

忽忽劳生岁月催，时偷高迹出浮埃。
风沾草树红朝动，春入川源绿夜回。
欲出壮怀临八极，可无樽酒到高台。
江山不与人相语，似待忘言野客来。
何明道宣德话所见龙作四韵志之
郭祥正（宋代）

跬步双龙起，惊嗟莫遁藏。冰鳞摇白影，火鬣纵红光。

穴地遗涎在，排云曳尾长。不逢吴手画，想咏独难忘。
恋绣衾
高观国（宋代）

碧梧偷恋小窗阴。恨芭蕉、不展寸心。暗语近、阳台远，奈秋宵、砧断漏沈。

月明欲教吹箫去。隔骖鸾、空留怨音。从此是、天涯阻，这一场、愁梦更深。
全一道人分以
周紫芝（宋代）

淡中得味世谁知，晚岁因君识石芝。甘蔗何曾有佳境，人间只好诳痴儿。
送直温
刘敞（宋代）

终军西入关，弃繻笑路旁。丈夫贵成名，用此还故乡。

虽无鲁儒操，意气殊激昂。稚龄如颓波，讵忍鬓发苍。

古人汝南秀，契阔升我堂。宿昔梦生翼，已排九门翔。

未尽复来归，帝阍隔微茫。高卧三年喑，忽随南风扬。

万里快超诣，岂知道路长。努力戒后时，相劝不可忘。
连雪不已复作绝句咏之及六而止殆未免不愁冻
赵蕃（宋代）

背荫常先积，当明竟早消。
草衰犹秀色，柳悴亦长条。
题刘高州国初运粮文卷后
潘纯（唐代）

帝室经营始，高州馈饷多。犹存数纸在，已是百年过。

勋业麒麟数，英雄《敕勒歌》。汉廷功第一，只合数萧何。
秋日丁竟蒙宪副招饮
孙传庭（明代）

塞下秋高夜色寒，虚亭乘暇共盘桓。一樽风雨重阳近，十载关盘此会难。

瓶菊似知矜晚节，伶歌未许杂清欢。招携折柬休辞数，世法应从我辈宽。
南乡子·乘彩舫
李珣（五代）

乘彩舫，过莲塘，棹歌惊起睡鸳鸯。游女带香偎伴笑，争窈窕，竞折团荷遮晚照。(带香 一作：带花)
立春后二日晓行山塘驿见白虹
王缜（明代）

天道信高远，垂象亦显然。如何正春初，白虹乃亘天。

我行山塘晓，见之不敢言。知天爱吾君，修德以祈年。

阴气日云盛，履霜终冰坚。况今民已穷，南北多颠连。

婺妇不恤纬，杞人空忧煎。气运有循环，匡济当图先。

作诗告有位，无得泄泄焉。
李君贶借示其祖西台学士草圣并书帖一编二轴
黄庭坚（宋代）

当时高蹈翰墨场，江南李氏洛下杨。
二人殁後数来者，西台唯有尚书郎。
篆科草圣凡几家，奄有汉魏跨两唐。
纸摹石镂见彷佛，曾未得似君家藏。
侧厘数幅冰不及，字体欹倾墨犹湿。
明窗棐几开卷看，坐客失床皆起立。
新春一声雷未闻，何得龙蛇已惊蛰。
仲将伯英无後尘，迩来此公下笔亲。
使之早出见李卫，不独右军能逼人。
枯林栖鸦满僧院，秀句争传两京遍。
文工墨妙九原荒，伊洛气象今凄凉。
夜光入手爱不得，还君复入古锦囊。
此後临池无笔法，时时梦到君书堂。
筑普济堂成述怀七首 其五
过鸣冈（清代）

扶植岂一端，老至思盖棺。万事既非望，犹惜骸骨寒。

相呼他人子，安能久盘桓。呻吟在床席，不如人士安。

投药或易效，感叹摧心肝。吁嗟兮垂死，谁复蓄眼看。
偈颂一百四十二首 其七十四
释广闻（宋代）

天平地平，河满井满。临济口门窄，德山棒头短。铁蒺藜，黄金弹。

直下来也，急著眼看。
薄暮发富屯月行二十里至顺昌
郭之奇（明代）

路入青山兴已遥，斜阳古道倍萧萧。归巢夕鸟微妨静，咽露初蝉不避嚣。

乍见秋容惟月树，复闻涧响促星轺。云林正得幽人意，何事王孙费隐招。
送孟信州去矣行
苏泂（宋代）

青丝络马黄金羁，紫衣导从前驱驰。
男儿四十作太守，路人指驱生光辉。
我时笑与路人说，太守襟怀世人别。
平生为政学鲁论，爱民如儿少鞭挞。
上饶之民吾贺君，君独不见南安军。
是家官职未渠已，太后垂帘功盖世。
寄常父
孔平仲（宋代）

海上穷秋白日阴，霜飙猎猎稍相侵。手持黄菊江南意，目送征鸿万里心。

每想清谈真丽瞩，欲弹流水少知音。东山兄弟非难继，谁敢先为招隐吟。
采桑子（春夜）
吴元可（宋代）

江南二月春深浅，芳草青时，燕子来迟。翦翦轻寒不满衣。

清宵欲寐还无寐，顾影颦眉。整带心思。一样东风两样吹。
次吾景端韵二首 其一
章懋（明代）

行年己度知非日，学易应思补过时。珍重故人相问讯，韦编三绝是心期。
浮丘为赵濲阳太史赋
叶春及（明代）

霓裳日侍黄金殿，炎服谁开白玉京。万里风云双凤阙，三山宫观五羊城。

天空环佩朝闻鹤，月到松篁夜听笙。清浅蓬莱真瞬息，请看东畔海潮生。
熹伏蒙休斋先生惠诗见留谨次高韵二首 其一
朱熹（宋代）

忽惊萧飒鬓毛秋，起向泉山觅旧游。盘谷门前泪沾臆，云台溪上雪蒙头。

归欤吾党又千里，老矣心期但一丘。珍重休斋书满屋，可无三宿为君留。
寄题周氏园亭
赵蕃（宋代）

红紫矜春一梦空，绿阴青子竟匆匆。
那知黛色二千尺，况说苍髯十八翁。
万卷读书余旧习，百年种德待成功。
吾家相望牛鸣地，来往悬知亦许同。
贺新郎（再用约字）
刘克庄（宋代）

浅把宫黄约。细端相、普陀烟里，金身珠络。萼绿华轻罗袜小，飞下祥云仙鹤。朵朵赛、蜂腰纤弱。已被色香僚病思，尽鹅儿、酒美无多酌。看不足，怕残却。

人间难得伤春药。更枝头、流莺呼起，少年狂作。留取姚家花相伴，羞与万红同落。未肯让、蜡梅先著。乐府今无黄绢手，问斯人、清唱何人酢。休草草，认题错。
燕台後卢橘一株，冬前先开极香
范成大（宋代）

卢橘花残细细飞，满枝晴日闹蜂儿。
霜余有此香无奈，合与称题赋小诗。
依韵和酬提刑都官寒食阻风见寄
曾巩（宋代）

画船齐泊倚青山，正值春风阻往还。江作鼓鼙声浩渺，树为城障绿回环。

幽花婀娜偏当眼，啼鸟交加亦解颜。使者文章工不浅，尽将模写寄柴关。
知府秘书遣帐下持新诗追路赠行，辄次韵寄上
范成大（宋代）

冷云去仍来，冻雨落还歇。
平明一篙涨，珍重送船发。
端成南溪一，宁复东堂谒。
何时公三日，请泽看山笏。
恩勤一未报，终古铭肌骨。
幡幡迹虽远，耿耿心不没。
门阑如水波，永印此孤月。
咏苕溪水阁
胡仔（宋代）

三间小阁贾耘老，一首佳沈会宗。
无限当时好风月，如今总属绩溪翁。
咏垂丝柳二首 其一
黄省曾（明代）

翠柳拂金堤，丝丝绾雾低。挂来乡望远，垂处客心迷。
送则师归越
石延年（宋代）

归里悬心复苦形，生涯蓑笠伴铜瓶。
鱼随洗缽冲遗粒，龙倚移铜识唪经。
佛庙春游湖树暗，神涛晴渡越峰青。
高才不独江山助，王谢风流旧有灵。
次韵运使荣諲学士游净众寻梅
赵抃（宋代）

飞盖城西探早梅，僧园栏榭燕游陪。微寒始报冬初信，清艳应留腊后开。

子美英词誇雪色，赵昌精笔写香腮。此花自有天容意，迎得春阳次第来。
暑中偶怀江上舟行 其一
黄裳（宋代）

正行佳处且休移，水绿山青欲染衣。芦苇汀洲鸳鹭渚，斜风细雨不须归。
忆西坡梅
仇远（元代）

杖藜久不到西坡，苔上梅花积渐多。
野屋荒凉谁管领，酒尊期会竟蹉跎。
韶光二月已强半，乐事一生能几何。
赖有邻园春可折，洗瓶斜插在行窝。
杂曲歌辞。爱妾换马
张祜（唐代）

一面妖桃千里蹄，娇姿骏骨价应齐。乍牵玉勒辞金栈，

催整花应出绣闺。去日岂无沾袂泣，归时还有顿衔嘶。

婵娟躞蹀春风里，挥手摇鞭杨柳堤。

绮阁香销华厩空，忍将行雨换追风。休怜柳叶双眉翠，

却爱桃花两耳红。侍宴永辞春色里，趁朝休立漏声中。

恩劳未尽情先尽，暗泣嘶风两意同。
秋早
王安石（宋代）

暮寻蔡墩西，独觉秋尚早。
山路葩卉繁，野田风日好。
禅林乌未泊，经屋尘初扫。
蛮藤五花簟，复足休吾老。
读道藏 其二
葛密（宋代）

鍊成真气发双华，还向囊中秘玉霞。咒水夜潭龙怖剑，弄云秋岭鹤看家。
集句拟少陵秋兴八首 其五
朱朴（明代）

海燕西飞白日斜，城头落日起悲笳。归鸿欲度千门雪，奉使虚悲八月槎。

钟鼎山林各天性，凤笙龙管是谁家。芙蓉生在秋江上，莫怨东风当自嗟。
应制中秋
阎长言（金朝）

璧月当秋夜未阑，汉宫高会浃宸欢。块苏尘世三千界，珠翠瑶光十二栏。

桂实飘香浮寿斝，露华零润溢仙槃。都人侧听云韶奏，共指天家是广寒。
咏宝刀同一飞作
刘敦元（清代）

昆吾之锋经百鍊，手掣寒光飞急电。空庭大木风飕飕，萧然一急天地秋，老魅惊走野狐愁。

雄心上凌层霄紫，伈伈睍睍吾曹耻。世间不平事有几，且挂床头遇知己。
送晁质夫太丞知深州
梅尧臣（宋代）

芜蒌问古亭，春入饶阳城。
豆粥君王远，壶浆刺史迎。
地凉宜牧马，塞近惯调兵。
为寄井泉石，老来思目明。
诗 其二
司马彪（魏晋）

烈烈玄飙起，粲粲繁霜凝。劲风回白雪，长川激素冰。
览从兄咸剑池编
宋祁（宋代）

竞爽吾宗属俊翘，凌云辞气剩飘飘。十年缔思轻伧赋，一骨评飘压楚谣。

纵玩书窗迷野马，长吟秋社续寒蜩。夫君自有何郎恨，枉使东阳臂肉销。
梅林即事四首
刘应时（宋代）

瘦减腰围尽不妨，岂堪三篾束枯肠。
自怜尚有风流债，酷爱断桥流水香。
和杨公济钱塘西湖百题 其二十七 松门
郭祥正（宋代）

沿湖九里松，行客忆江东。尽扫炎天热，门深太古风。
香唾
林维丞（清代）

别传香唾亦奇谈，侍女犹誇气味甘。持比名花新破萼，露珠点点口轻含。
乐羊子妻
范晔（南北朝）

河南乐羊子之妻者，不知何氏之女也。

羊子尝行路，得遗金一饼，还以与妻。妻曰：“妾闻志士不饮‘ 盗泉’之水，廉者不受嗟来之食，况拾遗求利,以污其行乎！”羊子大惭，乃捐金于野，而远寻师学。

一年来归，妻跪问其故，羊子曰：“久行怀思，无它异也。”妻乃引刀趋机而言曰：“此织生自蚕茧，成于机杼。一丝而累，以至于寸，累寸不已，遂成丈匹。今若断斯织也，则捐失成功，稽废时日。夫子积学，当‘日知其所亡’，以就懿德；若中道而归，何异断斯织乎？”羊子感其言，复还终业，遂七年不返。

尝有它舍鸡谬入园中，姑盗杀而食之，妻对鸡不餐而泣。姑怪问其故。妻曰：“自伤居贫，使食有它肉。”姑竟弃之。后盗欲有犯妻者，乃先劫其姑。妻闻，操刀而出。盗人曰：“释汝刀从我者可全，不从我者，则杀汝姑。”妻仰天而叹，举刀刎颈而死。盗亦不杀其姑。太守闻之，即捕杀贼盗，而赐妻缣帛，以礼葬之，号曰“贞义”。
谒陆宣公祠於喜兴府学门外二首
黄榦（宋代）

年来风俗软如绵，再拜公祠气凛然。
莫是平生太忠鲠，只今犹斥学宫前。
赠谈故人高鹏举
家铉翁（宋代）

东邻歌呼闹如市，西隣笙箫正鼎沸。
高生择术颇可人，夜阑挑鼎说书史。
说出忠臣报国心，四座闻者为堕泪。
闻君年少曾读书，壮大无成乃与优伶俱。
左手执籥右秉翟，念到简兮应嗟吁。
他年了却官中呼，仍作书生挟册归里闾。
别诗
张融（南北朝）

白云山上尽，清风松下歇。
欲识离人悲，孤台风明月。
和行海门
韦骧（宋代）

画船轻过绿杨湾，风掠双旗势自翻。笔吏濡毫写新句，厨人鲙玉荐行樽。

翩翩舞燕随樯影，一一惊鸥破水痕。按部从容有佳趣，苍烟落日肯销魂。
幽斋秋晚
叶颙（元代）

木落远山佳，荆吴接两淮。秋深红树岭，人老白云斋。

竹色频侵袂，苔痕欲上鞋。宵深明月色，清爽透吟怀。
秋江辞
张玉娘（宋代）

烟迷浦口人迹稀，老松瘦竹横斜晖。舟人鲙切莼羹美，竹叶香清蟹正肥。

醉眠篷底呼不醒，一任春风吹鬓影。起来霜月白满天，淅沥蒹葭凉夜静。
题几道示子璿诗卷子 其二
陈宝琛（清代）

此才不用谁之过？惭愧平生说项斯。腹痛残年及铭墓，弥天兵火读兹诗。
采山归步
何中（元代）

松边采药去，谷里带云归。步转半厓侧，影涵空涧微。

独寻茅宇歇，因看水舂机。数点山花落，孤禽避客飞。
越问·良牧
孙因（宋代）

自大驾之西幸兮，府遂为於近藩。
赐行殿为府治兮，暨泽牧之惟艰。
张毗陵首当是选兮，实股肱之旧弼。
仍土阶之素规兮，因旧宇以为安。
朱忠靖继剖符兮，屹具瞻於岩石。
越忠简亦相望兮，凛清风而独寒。
忠定王之来镇兮，当乾道之四禩。
捐帑以置义租兮，闢宫而祠先贤。
谅棠阴之蔽芾兮，思召伯其如憩。
宜大封於是邦兮，良天道之好还。
后五十余年兮，谁俪美以增饰。
维我新安公兮，骛逸驾而独攀。
剖滞讼如澌流兮，召雨暘如应响。
使百城俱按堵兮，令沧海无惊澜。
立吏胆於秋霜兮，洽民气於春泽。
出干将於宝匣兮，照沆瀣於铜盘。
圜扉鞠为茂亓兮，麦岐蔼其连秀。
令修户庭之内兮，民乐湖山之閒。
既修政而人悦兮，文书省於幙府。
新百废以具兴兮，耸轮奂之伟观。
八邑不知有役兮，一道不知有费。
若天造而神设兮，岂民力之或烦。
化榛莽为宏丽兮，敞隘敝为爽垲。
革蠹挠而雄叠兮，易朽腐而垩丹。
兹栋隆之规模兮，特於此乎小试。
非成毁之相仍兮，数循环而无端。
镇越岿乎中踞兮，修廊翼其旁拱。
何独敛夫散气兮，所以重夫中权。
巨扁揭乎云霄兮，钧笔粲乎星斗。
山灵为之呵护兮，珍光赫而属天。
前方台之月华兮，后蓬莱之云气。
左燕春之凝香兮，右清白之寒泉。
绕层城以拂云兮，开屏障於四面。
卧林影於云壑兮，栖山光乎二轩。
呼平湖於酒杯兮，浮翠峰於茗椀。
送归鸿於天外兮，数飞鸥於海门。
动秋声之摵摵兮，泊晴岚之蔼蔼。
饯崦嵫之夕照兮，宾暘谷之朝暾。
上越王之危台兮，诵唐人之杰句。
鹧鸪飞而地迥兮，晴烟渺而天宽。
飞盖游乎清夜兮，羃轻烟之素练。
棹歌发乎中沚兮，浴明月於金盆。
丽谯涌乎青冥兮，角声起而寥亮。
佳山蔚其照眼兮，洗万里之阴雰。
新隄平而拟掌兮，沸行歌以载路。
漕渠濬重兮，鼓千艘而骈阗。
雄威扁营叠创兮，雷欢声於貔虎。
泮宫修贡闱闢兮，遂飞跃於鱼鸢。
台府焕而一新兮，岩壑为之改观。
他人视之拱手兮，公谈笑而不难。
既游刃之有余兮，复善刀而藏用。
寂然若无所营兮，湛中襟而靖渊。
炷炉香而读易兮，悟至理於泰否。
托寄轩之柱刻兮，等蘧庐於乾坤。
上方蒇事明庭兮，将入扈於豹尾。
如旄倪之借留兮，纷截镫以攀辕。
系郢曲之寡和兮，信萧规之难继。
民愿公无遽归兮，帝谓吾今召环。
虽卿月之暂驻兮，幸临照夫越土。
恐使星之迁次兮，迫太阶之魁躔。
推治越之道治天下兮，固我公之余事。
然越人爱公如慈父母兮，愿托歌而永传。
客乃敛袵肃容兮，屏气弗敢复言。
孙子於是浓墨大字兮，终夫越问之篇。
题漱玉轩
杨祖尧（宋代）

危石欲阽力自支，罅空引溜日夜垂。
空阶滴雨幽梦觉，孤蓬澎浪惊魂飞。
直疑丹液必石骨，饮此合仙寿无期。
又疑宠宫流润泽，膏沐万物皆含滋。
终古不受一尘涴，六月可逃三伏威。
濯我尘缨洗两耳，审听广乐音声希。
盥颒半生尘俗面，要离仙仗翻云旗。
仁智所观自有感，物理天理常参稽。
华池神水倘若此，圣功合发天人机。
湔涤众生业障尽，更与大地荡劫灰。
偶成
冯时行（宋代）

越罗与蜀锦，被体何其华。
豹胎与猩唇，适口良自佳。
佳美未必与，饱暖不可赊。
明通纸胜雪，乐昌墨如鸦。
更招南浦石，四友相宠加。
谩薰新宁香，时烹固陵茶。
萧然文字间，亦足为生涯。
新安县
欧阳云（清代）

四山围一坞，高阁出危城。人语奔雷閧，溪声骤雨惊。

炊烟笼古穴，寒色黯春晴。为问新安吏，何年罢点兵？
渔家傲·牛驾重车逢恶路
马钰（金朝）

牛驾重车逢恶路。奈人不顾艰难处。加力用鞭鞭不住。鞭不住。牛儿忽作人言语。你为养家予受苦。我今怜汝须词诉。你若今生心不悟。心不悟。我身便是将来汝。
灵岩
赵汝淳（宋代）

古寺疏锺隔断烟，馆娃宫殿草芊芊。
多情却有松萝月，只与当时一样圆。
萤
许景衡（宋代）

不知何处出，牢落水村边。隐隐犹含雨，飞飞欲近船。

诗书看老矣，事业尚茫然。今夕知何夕，篷窗犹未眠。
初夏忆木兰旧游 其一
林尧英（清代）

还望梅峰半，茅斋起寂寥。径通岩顶石，楼瞰海门潮。

蝉嘒风中竹，蜗行雨后蕉。澄心点《周易》，滴露在林椒。
五言奉和姚元崇相公过楼岩寺诗
韦元旦（唐代）

岩突金银台，登攀信美哉！白林丛万壑，珠缀结三台。

应物尽标胜，冥心无去来。{汞夆/金}明巾铁柱，长欲助盐梅。
临泛东湖（时任洪州）
张九龄（唐代）

郡庭日休暇，湖曲邀胜践。乐职在中和，灵心挹上善。

乘流坐清旷，举目眺悠缅。林与西山重，云因北风卷。

晶明画不逮，阴影镜无辨。晚秀复芬敷，秋光更遥衍。

万族纷可佳，一游岂能展。羁孤忝邦牧，顾己非时选。

梁公世不容，长孺心亦褊。永念出笼絷，常思退疲蹇。

岁徂风露严，日恐兰苕剪。佳辰不可得，良会何其鲜。

罢兴还江城，闭关聊自遣。
和素斋口占兼简戆庵
释居简（宋代）

岸巾斜日倚庭柯，调度疏明似小坡。长铗不弹秋寂寞，短檠更问夜如何。

青云旧约联镳上，白苧新闻对酒歌。秉钺登坛谁独步，今淮阴更办多多。
秋日送同年刘鄜南归秦中集杜四绝 其二
黄佐（明代）

青枫叶赤天雨霜，三叹聚散临重阳。篱边老却陶潜菊，托身白云还故乡。
鹊桥仙 寿胡紫山
王恽（元代）

秋香悬桂。光风转蕙。掩尽寻常花卉。西城来往已风流，更点检、生涯次第。堂名休逸。策扶流憩。占尽闲中风味。鸡声兔动已扶头，红日上
海户曲
吴伟业（清代）

大红门前逢海户，衣食年年守环堵。收藁腰镰拜啬夫，筑场贳酒从樵父。

不知占籍始何年，家近龙池海眼穿。七十二泉长不竭，御沟春暖日涓涓。

平畴如掌催东作，水田漠漠江南乐。鴐鹅鸊鹈满烟汀，不枉人呼飞放泊。

后湖相望筑三山，两地神州咫尺间。遂使相如夸陆海，肯教王母笑桑田。

蓬莱楼阁云霞变，晾鹰台上何王殿。传说新罗玉海青，星眸雪爪飞如练。

诈马筵开挏酒香，割鲜夜饮仁虞院。二百年来话大都，平生有眼何曾见。

头白经过是旧朝，春深惯锁黄山苑。典守唯闻中使来，樵苏辄假贫民便。

芳林别馆百花残，廿四园中烂漫看。记得尚方初荐品，东风铃索护雕栏。

葡萄满摘倾筠笼，蘋果新尝捧玉盘。赐出宫中公主谢，分遗阙下侍臣餐。

一朝剪伐生荆杞，五柞长杨怅已矣。野火风吹蚂蚁坟，枯杨月落虾蟆水。

尽道千年苑囿非，忽惊万乘车尘起。雄图开国马蹄劳，将相风云剑槊高。

帐殿行城三十里，旌旗猎猎响鸣鞘。朝鲜使者奇毛进，白鹰刷羽霜天劲。

旧迹凌歊好放雕，荒台百尺登临胜。俊鹘重经此地飞，墨河讲武当年盛。

吊古难忘百战心，扫空雉兔江山净。新丰野老惊心目，缚落编篱守麋鹿，兵火摧残泪满衣，升平再睹修茅屋。

衰草今成御宿园，豫游只少千章木。上林丞尉已连催，洒扫离宫补花竹。

人生陵谷不须哀，芦苇陂塘雁影来。君不见鄠杜西风萧瑟里，丹青早起濯龙台。
凤凰台上忆吹箫 赠徐玉真校书
李华（澹卿）（清代）

翠袖轻翻，单衫软衬，依依小立人前。爱绣鞋纤窄，半露裙边。

为人来因底事，羞无语、一笑嫣然。防侬妒，自除粉黛，不整花钿。

芳年。自嗟命薄，纵历遍欢场，飘泊谁怜。只练成仙骨，才了尘缘。

看取西风黄叶，凋零易、几个能全。何似那、知时暮鸦，绕树回旋。
甲寅春日江村即事三十首 其六
朱谋㬜（明代）

自喜幽居耳目清，闲中岁月与天争。占风网客知鱼信，较雨田家验鹊声。

梅润上弦琴缓柱，草香侵局弈开枰。沙边引步看流水，何处昏钟报晓睛。
饯潘吴二察院去国五首
刘黻（宋代）

宰相从来号读书，晚年似欲俲痴儿。
痴儿多病伤於饱，爵禄如何对饱时。
题王钦州子泽双清阁
曾丰（宋代）

马蹏车辙前门外，江声山色后堂背。
左手持盘右把杯，家人怪问翁何在。
小阁峥嵘负后堂，图书左右翁中央。
一尘不容犯眼界，万象无计逃诗囊。
蚤作从渠醉名利，夜卧从渠梦朝市。
一咏之余更一觞，翁兮醉梦华胥氏。
先主
陈杰（宋代）

扶义风云急，投难岁月长。
犹怀置嗣了，岂要负刘璋。
讨贼吾谁逊，违天有并亡。
春秋复雠方，万古烜炎光。
金门寺中见李西台与二钱唱和四绝句，戏用其
苏轼（宋代）

西台妙迹继杨风，无限龙蛇洛寺中。
一纸清诗吊兴废，尘埃零落梵王宫。
诗一首
何逢原（宋代）

万伪何缘鬭一真，时间谩得面前人。
生男种女多暗哑，果报元来必有因。
晓枕三首 其二
范成大（宋代）

卧闻赤脚鼾息，乐哉栩栩蘧蘧。病夫心口相语，何日佳眠似渠。
念奴娇
陈三聘（宋代）

浮云吹尽，卷长空、千顷都凝寒碧。兔杵无声风露冷，天在怜人寂。故遣姮娥，驾蟾飞上，玉宇元同色。天津何事，此时偏界南北。

不但对影三人，我歌君和，我舞君须拍。涤洗胸中愁万斛，莫问今宵何夕。老矣休论。著鞭安用，一笑真狂客。夜深归去，烂然溪上阡陌。
水调歌头·老年有奇事
刘克庄（宋代）

老年有奇事，天放两中秋。使君飞榭千尺，缥渺见麟洲。景物东飞城上，岁月北征诗里，圆缺几时休。俯仰慨今昔，惟酒可浇愁。

风露高，河汉澹，素光流。贾胡野老相庆，四海十分收。竞看姮娥金镜，争信仙人玉斧，费了一番修。衰晚笔无力，谁伴赋黄楼。
乌江东乡往还马上作二首之二
贺铸（宋代）

悠悠东去欲何之，草莫西还可是归。
残日雨竿荒戍远，青山满是故园非。
江田经雨菰蒋熟，石路无风蠛蠓飞。
回羡耕夫闲胜我，早收鸡犬闭柴扉。
城山读书
陈藻（宋代）

雨响泉流乐不如，月明松柏胜旌旟。
谁能五十犹勤苦，祗向山间受用书。
次得雨韵
叶茵（宋代）

畎亩思国事，笺王泪成流。
鲜风鼓中夜，冻雨喧西畴。
一饱将如愿，卒岁应莫愁。
料得廊庙心，犹怀沟壑忧。
香灯答帝力，笞笠悬车头。
白首逢三登，酣歌娱春秋。
满江红·九月二十一日出京怀古
史达祖（宋代）

缓辔西风，叹三宿、迟迟行客。桑梓外，锄耰渐入，柳坊花陌。双阙远腾龙凤影，九门空锁鸳鸾翼。更无人擫笛傍宫墙，苔花碧。
天相汉，民怀国。天厌虏，臣离德。趁建瓴一举，并收鳌极。老子岂无经世术，诗人不预平戎策。办一襟风月看升平，吟春色。
自题国朝诗正气集
张应昌（清代）

忠孝节义事，史传志乘详。咏叹兴感易，重此歌诗章。

所以载笔者，联珠标群芳。英辞鼓正气，岂惟阐幽光。

往古难尽数，断自今虞唐。醇化二百载，盛碑碣祠坊。

但计歌诗篇，万首罗琳琅。所见择尤雅，阙者待补亡。

一读一击节，其气至大刚。比日星河岳，如芝兰鸾皇。

教痒塾妇孺，播管弦宫商。油然孝弟生，幡然顽懦良。

胜彼志传文，长吟沁肝肠。愿传万本读，振世扶纲常。
赠萧少府
孟浩然（唐代）

上德如流水，安仁道若山。闻君秉高节，而得奉清颜。

鸿渐升仪羽，牛刀列下班。处腴能不润，居剧体常闲。

去诈人无谄，除邪吏息奸。欲知清与洁，明月照澄湾。
子骏作真率会招安之不至二首 其一
范纯仁（宋代）

乡闾贵老宁牵彊，德齿俱尊合便安。况是耆英会中客，须同八十主人看。
戏咏
张敬忠（唐代）

有意嫌兵部，专心望考功。谁知脚蹭蹬，几落省墙东。
偕王道观雪中联句 其九
黄裳（宋代）

泛泛冰壶动，漫漫宝鉴开。柳条新弄絮，律管乍飞灰。
花犯·渚风低
方千里（宋代）

渚风低，芙蓉万朵，清妍赋情味。雾绡红缀。看曼立分行，闲淡佳丽。靓姿艳冶相扶倚。高低纷愠喜。正晓色、懒窥妆面，娇眠敧翠被。秋光为花且徘徊，朱颜迎缟露，还应憔悴。腰肢小，腮痕嫩、更堪飘坠。风流事、旧宫暗锁，谁复见、尘生香步里。谩叹息、玉儿何许，繁华空逝水。
逍遥楼
建都思（宋代）

逍遥留古迹，胜景浩无穷。
雾锁山城市，烟藏水府宫。
峰峦霄汉外，栋宇画书中。
百草业深绿，群花绽浅红。
辞九江李郎中入关
杜荀鹤（唐代）

帝里无相识，何门迹可亲。愿开言重口，荐与分深人。

卷许新诗出，家怜旧业贫。今从九江去，应免更迷津。
隆兴书堂自警三十五首 其二十二
陈淳（宋代）

始学何所主，以心为严师。动作必内惧，隐微毋自欺。
送查三容携家入楚便往滇中
周筼（明代）

念尔携妻子，图书共一船。此行将万里，为别动经年。

春草迷江渚，秋风落瘴烟。故人崔李在，相望碧鸡前。
高宗祀明堂前朝享太庙二十一首
真宗（宋代）

赫赫明明，德兴天通。
施子孙子，福禄攸同。
日靖四方，民和年丰。
有秩斯祜，申锡无穷。
子苍携和
曾几（宋代）

胡岭三年自窜流，归来差慰此生浮。政缘天下无双士，非为江生第一州。

悬榻坐中难入眼，设罗门外少回头。袖诗不意高轩过，问里人曾到此不。
入
王贞白（唐代）

玉殿论兵事，君王诏出征。新除羽林将，曾破月支兵。

惯历塞垣险，能分部落情。从今一战胜，不使虏尘生。
汝宁怀古
陈毓秀（清代）

汝南名士窟，淮右武功州。青史各千古，黄埃同一邱。

荒原噪鸟雀，废陇下羊牛。遗迹知何是，苍茫夕照收。
立春三绝句 其三
周紫芝（宋代）

多病谁怜泽国人，眼明羞见綵幡新。满倾吴地千钟酒，细说长安六度春。
挽薛潮州
刘克庄（宋代）

醇谨真贤胄，廉能亦吏师。
潘花一手种，韩木百年思。
良友招魂些，遗民堕泪碑。
今无黄绢笔，书墓叹吾衰。
石人耸翠
阙名（明代）

起立中霄护碧苔，耸身直欲谢氛埃。擎天柱地应长在，未许居人作谶猜。
题画
严蘅（清代）

远山凝翠柳毵毵，小阁分明镜里嵌。三十六陂春水绿，不知何处是归帆。
闲居杂兴五首 其四
陈陶（唐代）

越里娃童锦作襦，艳歌声压郢中姝。无人说向张京兆，一曲江南十斛珠。
灼艾
范成大（宋代）

血忌详涓日，尻神谨避方。
艾求真伏道，穴按古明堂。
谢去群巫祝，胜如几药汤。
起来成独笑，一病搅千忙。
去新春才旬余霁色可爱
陆游（宋代）

宦游强半侍僊祠，况是悬车耄及时。
厚薄人情穷易见，阴晴天气病先知。
绿樽一醉真当勉，白发千茎莫自疑。
野渡山村梅柳动，身闲何处不熙熙？
送石赓归宁
王安石（宋代）

虚名误长者，邂逅肯经过。
所操十余篇，浩荡决江河。
侧身朝市间，乐少悲惭多。
文章旧所好，久已废吟哦。
开编喜有得，一读瘳沉痾。
裹饭北城阴，永怀从晤歌。
又欲及岁晚，空堂扫丝窠。
稍出平生言，道艺相琢磨。
忽随雁南飞，当此叶辞柯。
去去梨岭高，想见青坡陀。
黄花一杯酒，为寿乐如何。
微诗等瓦砾，持用报隋和。
烛影摇红·点点飞香
佚名（宋代）

点点飞香，见梅知道春心透。怕寒不卷玉楼帘，羞与花同瘦。手拈青枝频嗅。诮冷落、蔷薇金斗。翻惊绿鬓，不似芳姿，年年依旧。绕破凝酥，满园桃李看看又。江南幽梦了无痕，啼晕残襟袖。鸳被有谁温绣。怎敢更、十分殢酒。伴君独自，几个黄昏，月明时候。
书栟榈院壁
洪迈（宋代）

侧身西为度千山，列仙仙去空孱颜。
斗升自役应笑我，何苦诘曲戏尘寰。
归耕无田仕难合，疑此二柄首尾间。
摩挲崖石三叹息，我心安得如汝顽。
春日六言十二首
刘克庄（宋代）

宿露卷青步障，晨曦涌紫金轮。
时平有戴白老，春晴宜踏青人。
饭桃花铺宿覆盆 其二
王十朋（宋代）

身在篮舆不自安，更劳牵挽上天门。山中亦有人间月，今夜应须照覆盆。
酬杨高士
沈辽（宋代）

秋来当砌看金钱，不为流年怅白颠。已向沧洲逢九日，更欣高士贶新篇。

牛山谁见沾衣客，篱下空怀采菊贤。遥望白衣犹未至，不妨细雨竹窗前。
句 其三
葛密（宋代）

我悟惝来空世界，师知休去忘形骸。
暮春
黄庚（元代）

柳老黄鹂迁别树，花残粉蝶绕空林。
道人不管春光去，看了红芳有绿阴。
淳熙三年发皇后册宝十三首 其十二
郊庙朝会歌辞（宋代）

窈窕淑女，备六服兮。陟降多仪，耸群目兮。内治允备，阴教肃兮。

宜君宜王，绥有福兮。
款塞来享
黄庭坚（宋代）

前朝夏州守，来款塞门西。
圣主敷文德，降书付狄鞮。
毡裘瞻日月，剺面带金犀。
殿陛闲干羽，边亭息鼓鼙。
永输量谷马，不作触藩羝。
声势常相倚，今闻定五溪。
沿江买鱼不得询之则前比我为官船所强取故有
姚勉（宋代）

江行安可食无鱼，问着笭箵总道虚。
底事官船渠不卖，从来污吏喜侵渔。
喜雨次韵併呈郡守吴居父
楼钥（宋代）

雨师争自效，风伯尚可施。
膏泽由分阃，空餐愧奉祠。
农功今可济，水利更毋隳。
喜雨无烦记，行人口似碑。
送月上人之东州
释元肇（宋代）

洞庭波上木兰舟，只解年年载客愁。月到甬东天似水，钓丝全力重金钩。